b"\n_START_ARTICLE_\nCapa S\n_START_PARAGRAPH_\nLa capa S \xc3\xa9s una part de l'embolcall cel\xc2\xb7lular que es troba habitualment en eubacteris i arqueobacteris._NEWLINE_Consisteix d'una capa monomolecular composta de prote\xc3\xafnes o glicoprote\xc3\xafnes id\xc3\xa8ntiques. Aquesta estructura bidimensional \xc3\xa9s constru\xc3\xafda mitjan\xc3\xa7ant autoacoblament i engloba totalment la superf\xc3\xadcie cel\xc2\xb7lular. En conseq\xc3\xbc\xc3\xa8ncia, la capa S pot representar fins al 10-15% del contingut total de prote\xc3\xafnes de la c\xc3\xa8l\xc2\xb7lula. Les prote\xc3\xafnes de la capa S es troben poc o gens conservades, de forma que poden diferir molt, fins i tot en esp\xc3\xa8cies relacionades. _NEWLINE_Depenent de l'esp\xc3\xa8cie, la capa S pot tenir un gruix d'entre 5 i 25\xc2\xa0nm i posseeix porus id\xc3\xa8ntics amb un di\xc3\xa0metre de 2-8\xc2\xa0nm. Les capes S mostren un enreixat amb simetria obliqua (p1, p2), quadrada (p4) o hexagonal (p3, p6). Depenent d'aquesta simetria, la capa S \xc3\xa9s composta d'una (P1), dues (P2), tres (P3), quatre (P4) o sis (P6) subunitats proteiques id\xc3\xa8ntiques, respectivament. Els espais entre els centres d'aquestes subunitats (o dimensions de les cel\xc2\xb7les) s\xc3\xb3n d'entre 2.5 i 35\xc2\xa0nm."